KOMMISSIONENS FORORDNING (EF) Nr. 504/2005
af 31. marts 2005
om ændring af Rådets forordning (EF) nr. 2793/1999, hvad angår en justering af toldkontingenterne for tilberedt frugt globalt og for blanding af tilberedt frugt globalt
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2793/1999 af 17. december 1999 om visse procedurer for anvendelse af aftalen mellem Det Europæiske Fællesskab og Republikken Sydafrika om handel, udvikling og samarbejde (1), særlig artikel 5, og
ud fra følgende betragtninger:
(1)
Forordning (EF) nr. 2793/1999 vedrører visse procedurer for anvendelse af aftalen mellem Det Europæiske Fællesskab og Den Sydafrikanske Republik om handel, udvikling og samarbejde.
(2)
Ved afgørelse 2005/206/EF (2) godkendte Rådet en tillægsprotokol til aftalen om handel, udvikling og samarbejde mellem Det Europæiske Fællesskab og dets medlemsstater på den ene side og Den Sydafrikanske Republik på den anden side for at tage hensyn til Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union. Ved protokollen foretages der justeringer af visse toldkontingenter, som begrænser toldindrømmelserne. Udnyttelsen af disse toldkontingenter forudsætter en ændring af forordning (EF) nr. 2793/1999.
(3)
Ifølge ovennævnte afgørelse skal toldkontingenterne for tilberedt frugt globalt (løbenummer 09.1813) og for blanding af tilberedt frugt globalt (løbenummer 09.1815) forhøjes med henholdsvis 1 225 tons og 340 tons.
(4)
Ifølge afgørelse 2005/206/EF skal forhøjelserne for 2004 af de eksisterende toldkontingentmængder beregnes pro rata af basismængderne under hensyntagen til den tid, der er forløbet siden den 1. maj 2004.
(5)
Da tillægsprotokollen fastsætter, at de nye EF-toldindrømmelser skal anvendes fra den 1. maj 2004, bør denne forordning anvendes fra samme dato og træde i kraft så snart som muligt.
(6)
De i denne forordning fastsatte foranstaltninger er i overensstemmelse med udtalelsen fra Toldkodeksudvalget -
UDSTEDT FØLGENDE FORORDNING:
Artikel 1
I bilaget til forordning (EF) nr. 2793/1999 ændres femte kolonne under overskriften »Årlig toldkontingentmængde og årlig vækstfaktor« således:
1)
Teksten til løbenummer 09.1813 affattes således:
»40 000 tons bruttovægt (årlig vækstfaktor 3 %) med en tillægsmængde (fra 1.5.2004) på 1 225 tons bruttovægt (3) (årlig vækstfaktor 3 %)«
2)
Teksten til løbenummer 09.1815 affattes således:
»18 000 tons bruttovægt (årlig vækstfaktor 3 %) med en tillægsmængde (fra 1.5.2004) på 340 tons bruttovægt (4) (årlig vækstfaktor 3 %)«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. maj 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. marts 2005.